องค์การพัฒนาพลังงานคาบสมุทรเกาหลี

**องค์การพัฒนาพลังงานคาบสมุทรเกาหลี** (; **KEDO**) เป็นองค์การที่ก่อตั้งขึ้นเมื่อวันที่ 15 มีนาคม ค.ศ. 1995 โดยสหรัฐ เกาหลีใต้ และญี่ปุ่นเพื่อดำเนินการตามกรอบความตกลงสหรัฐ–เกาหลีเหนือ ค.ศ. 1994 ที่สั่งระงับการพัฒนาโรงไฟฟ้านิวเคลียร์ภายในประเทศของเกาหลีเหนือซึ่งมีศูนย์กลางอยู่ที่ศูนย์วิจัยวิทยาศาสตร์นิวเคลียร์ย็องบย็อนเนื่องจากต้องสงสัยว่าเป็นขั้นตอนในโครงการอาวุธนิวเคลียร์กิจกรรมหลักของ KEDO คือการก่อสร้างโรงไฟฟ้านิวเคลียร์แบบเครื่องปฏิกรณ์น้ำมวลเบาจำนวนสองเครื่องในเกาหลีเหนือเพื่อทดแทนเครื่องปฏิกรณ์นิวเคลียร์ชนิดแมกน็อกซ์ (Magnox) ของเกาหลีเหนือ กำหนดเป้าหมายเดิมสำหรับการก่อสร้างให้แล้วเสร็จคือ ค.ศ. 2003

นับตั้งแต่นั้นมา มีสมาชิกอื่นเข้าร่วมเพิ่มเติม ได้แก่:

* ค.ศ. 1995: ออสเตรเลีย, แคนาดา, นิวซีแลนด์
* ค.ศ. 1996: อาร์เจนตินา, ชิลี, อินโดนีเซีย
* ค.ศ. 1997: สหภาพยุโรป, โปแลนด์
* ค.ศ. 1999: สาธารณรัฐเช็ก
* ค.ศ. 2000: อุซเบกิสถาน

การหารือของ KEDO ดำเนินการในระดับผู้ช่วยรัฐมนตรีว่าการกระทรวงการต่างประเทศสหรัฐ รัฐมนตรีช่วยว่าการกระทรวงการต่างประเทศของเกาหลีใต้ และหัวหน้าสำนักเอเชียของกระทรวงการต่างประเทศญี่ปุ่น

สำนักเลขาธิการ KEDO ตั้งอยู่ที่รัฐนิวยอร์ก ทั้งนี้ KEDO ถูกยุติการดำเนินงานใน ค.ศ. 2006
## ประวัติศาสตร์

พิธีวางศิลาฤกษ์อย่างเป็นทางการ ณ สถานที่ก่อสร้างเครื่องปฏิกรณ์นิวเคลียร์น้ำมวลเบา (LWR) สองเครื่องมีขึ้นเมื่อวันที่ 19 สิงหาคม ค.ศ. 1997 ที่คึมโฮ ห่างจากชินโพไปทางเหนือ 30 กิโลเมตร โดยสถานที่ในคึมโฮนี้เคยได้รับคัดเลือกมาก่อนสำหรับเครื่องปฏิกรณ์นิวเคลียร์สองเครื่องที่มีขนาดใกล้เคียงกันซึ่งสหภาพโซเวียตเคยให้คำมั่นไว้ในช่วงทศวรรษ 1980 ก่อนล่มสลาย

ไม่นานหลังมีการลงนามในกรอบความตกลง อำนาจการควบคุมในรัฐสภาสหรัฐได้เปลี่ยนมือไปยังพรรครีพับลิกัน ซึ่งไม่ได้สนับสนุนความตกลงดังกล่าว วุฒิสมาชิกรีพับลิกันบางคนคัดค้านความตกลงนี้อย่างรุนแรง โดยมองว่าเป็นการจำยอมสละ สตีเฟน บอสเวิร์ท ผู้อำนวยการคนแรกของ KEDO ให้ความเห็นในภายหลังว่า "กรอบความตกลงนี้กลายเป็นลูกกำพร้าทางการเมืองภายในเวลาเพียงสองสัปดาห์หลังการลงนาม"

การจัดหาเงินทุนสำหรับโครงการนั้นไม่ใช่เรื่องง่าย และไม่มีการออกคำเชิญประมูลอย่างเป็นทางการจนกระทั่ง ค.ศ. 1998 ซึ่งความล่าช้าดังกล่าวสร้างความไม่พอใจอย่างมากแก่เกาหลีเหนือ การใช้จ่ายงบประมาณจำนวนมากสำหรับโครงการ LWR ไม่ได้เริ่มขึ้นจนกระทั่ง ค.ศ. 2000 โดยมีการเท "คอนกรีตงวดแรก" ที่สถานที่ก่อสร้างเมื่อวันที่ 7 สิงหาคม ค.ศ. 2002 ซึ่งการก่อสร้างเครื่องปฏิกรณ์นิวเคลียร์ทั้งสองนั้นล่าช้ากว่ากำหนดการเดิมอย่างมาก

ภายหลังการล่มสลายของกรอบความตกลงใน ค.ศ. 2003 KEDO สูญเสียหน้าที่หลักไปเกือบทั้งหมด อย่างไรก็ตาม KEDO ดำเนินการเพื่อให้แน่ใจว่าสินทรัพย์ของโครงการโรงไฟฟ้านิวเคลียร์ ทั้งที่สถานที่ก่อสร้างในคึมโฮ ประเทศเกาหลีเหนือ และที่โรงงานผลิตต่าง ๆ ทั่วโลก (ซึ่งมีการลงทุนไปแล้ว 1,500 ล้านดอลลาร์สหรัฐ ณ ขณะนั้น) ได้รับการสงวนรักษาและดูแลเอาไว้ มีรายงานว่าโครงการดำเนินไปได้ประมาณร้อยละ 30 โดยอาคารกำบังเครื่องปฏิกรณ์เครื่องหนึ่งสร้างเสร็จไปประมาณร้อยละ 50 และอีกเครื่องหนึ่งเสร็จไปประมาณร้อยละ 15 ทั้งนี้ยังไม่มีการขนย้ายอุปกรณ์หลักสำหรับเครื่องปฏิกรณ์นิวเคลียร์ไปยังสถานที่ก่อสร้างแต่อย่างใด

ใน ค.ศ. 2005 มีรายงานระบุว่า KEDO ได้เห็นชอบในหลักการที่จะยุติโครงการเครื่องปฏิกรณ์นิวเคลียร์น้ำมวลเบา และในวันที่ 9 มกราคม ค.ศ. 2006 มีการประกาศว่าโครงการดังกล่าวได้สิ้นสุดลงแล้วและคนงานจะเดินทางกลับประเทศของตน เกาหลีเหนือเรียกร้องค่าชดเชยและปฏิเสธจะคืนอุปกรณ์ที่หลงเหลืออยู่ซึ่งมีมูลค่าประมาณ 45 ล้านดอลลาร์สหรัฐ

## กรรมการบริหาร
* สตีเฟน ดับเบิลยู. บอสเวิร์ท, ค.ศ. 1995&ndash;1997
* แอล. เดอแซ็กซ์ แอนเดอร์สัน, ค.ศ. 1997&ndash;2001
* ชาลส์ คาร์ตแมน, ค.ศ. 2001&ndash;2005

## ดูเพิ่ม
* การแบ่งเกาหลี
* การเจรจาหกฝ่าย

## อ้างอิง

## แหล่งข้อมูลอื่น
*
*Agreement on Supply of a Light-Water Reactor Project to the Democratic People's Republic of Korea - KEDO, 1995
*
*Ten Years of KEDO: What Have We Learned?, U.S. Institute of Peace, March 10, 2005
*Half-forgotten project is a key in next round of 6-party talks  - JoongAng Daily, September 12, 2005
*Kumho: North Korea's nuclear ghost town - Asia Times, September 24, 2005
*KEDO Puts Final Nail in N.Korea Reactor Project, The Chosun Ilbo, November 23, 2005
*KEDO told to leave North Korea , JoongAng Daily, December 13, 2005
*N.Korea says to build light-water nuclear reactors, Reuters, December 20, 2005
*An unfair burden, JoongAng Daily, December 23, 2005
*What Did We Learn From KEDO?, The Stanley Foundation, November 2006
*KEDO Demands $1.9 Bil. Compensation From NK, The Korea Times, January 16, 2007
*A History of KEDO 1994-2006, Robert Carlin, Joel Wit, Charles Kartman, Center for International Security and Cooperation, July 18, 2012
*Reflections on KEDO: Ambassador Stephen Bosworth, Joel Wit and Robert Carlin (video interview of first KEDO Director), 38 North, July 19, 2012

หมวดหมู่:องค์การที่ก่อตั้งในปี พ.ศ. 2538
หมวดหมู่:องค์การพลังงานนิวเคลียร์ระหว่างประเทศ
หมวดหมู่:องค์การระหว่างประเทศที่ตั้งอยู่ในสหรัฐ
หมวดหมู่:ความสัมพันธ์ระหว่างประเทศของเกาหลีเหนือ
หมวดหมู่:ความสัมพันธ์ระหว่างประเทศของเกาหลีใต้
หมวดหมู่:โครงการนิวเคลียร์ของเกาหลีเหนือ
หมวดหมู่:พลังงานนิวเคลียร์ในประเทศเกาหลีเหนือ
หมวดหมู่:องค์การระหว่างรัฐบาลที่จัดตั้งขึ้นโดยสนธิสัญญา